นายกรัฐมนตรี ร่วมประชาสัมพันธ์ประเพณีลอยกระทงวิถีใหม่ สืบสาน ประเพณีไทย สู่ความยั่งยืน
ก่อนการประชุมคณะรัฐมนตรี นายอิทธิพล คุณปลื้ม รัฐมนตรีว่าการกระทรวงวัฒนธรรม  และคณะผู้บริหาร เข้าพบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม บริเวณโถงกลาง ตึกสันติไมตรี ทำเนียบรัฐบาล เพื่อประชาสัมพันธ์ประเพณีลอยกระทง พุทธศักราช 2565 “ลอยกระทงวิถีใหม่ สืบสาน ประเพณีไทย สู่ความยั่งยืน” เพื่อเป็นการสืบสานประเพณีที่สื่อถึงเอกลักษณ์ของความเป็นไทยและมรดกภูมิปัญญาทางวัฒนธรรม ส่งเสริมให้ทุกคนตระหนักรู้ถึงคุณค่าและมีส่วนร่วมในการอนุรักษ์ สืบทอดประเพณีไทย รวมทั้งยังส่งเสริมการท่องเที่ยวเชิงวัฒนธรรม โดยนำประเพณีที่มีความเป็นเอกลักษณ์เป็นทุนทางวัฒนธรรมมาถ่ายทอด ต่อยอดและสร้างสรรค์เพื่อเพิ่มรายได้อีกทางหนึ่งนายกรัฐมนตรี ยังได้ชมการแสดงชุด “รำวงลอยกระทง” โดยนักเรียนจากกลุ่มเครือข่ายสภาวัฒนธรรมเขตป้อมปราบศัตรูพ่าย กรมส่งเสริมวัฒนธรรม กระทรวงวัฒนธรรม จากนั้น ได้เสียบยอดพุ่มกระทงดอกไม้ทำจากดอกบานไม่รู้โรย แสดงถึงความเจริญรุ่งเรือง  และเป็นสัญลักษณ์เครื่องบูชาพระแม่คงคา พร้อมชมการจัดแสดงกระทง 4 ภาคที่มีความเป็นเอกลักษณ์ของแต่ละท้องถิ่น โอกาสนี้ นายกรัฐมนตรี กล่าวขอให้คนไทยตระหนักในคุณค่าของเอกลักษณ์ไทย เพื่อร่วมเผยแพร่ความงามเป็นอัตลักษณ์ทางวัฒนธรรมของท้องถิ่นและเป็นมรดกทางวัฒนธรรมที่คนไทยภาคภูมิใจ รวมทั้งขอให้มีการจัดแสดงประเพณีลอยกระทง ในโอกาสการประชุมผู้นำเอเปค และช่วยกันประชาสัมพันธ์ให้ชาวต่างชาติเห็นคุณค่าและเข้าใจความหมายของประเพณีไทย เพื่อช่วยส่งเสริมและเผยแพร่วัฒนธรรมไทยอีกช่องทางหนึ่งด้วย